P6_TA(2006)0262

Bulgária és Románia csatlakozása ( 2006. június 15- 16-i Európai Tanács)

Az Európai Parlament állásfoglalása Bulgária és Románia csatlakozásáról

Az Európai Parlament,

- tekintettel Bulgária és Románia csatlakozásáról szóló korábbi állásfoglalásaira, különösen a 2005. december 15-i állásfoglalásra [1],

- tekintettel az Európai Unióhoz történő csatlakozásról szóló szerződésre, amelyet Bulgária és Románia 2005. április 25-én írt alá,

- tekintettel az Európai Bizottság által 2006. május 16-án bemutatott, Bulgária és Románia csatlakozási felkészültségéről szóló monitoring jelentésre (COM(2006)0214),

- tekintettel eljárási szabályzata 103. cikkének (4) bekezdésére,

A. mivel az EU közös és kimondott célja Bulgária és Románia 2007. január 1-i csatlakozása;

B. mivel a Bizottság elismeri, hogy legutóbbi jelentése óta Bulgária és Románia is jelentős haladást ért el;

C. mivel azonban a fejlődés számos területen még mindig nem kielégítő, és mivel Bulgáriának és Romániának haladéktalanul lépéseket kell tennie e hiányosságok kijavítására annak érdekében, hogy 2007. január 1-én csatlakozhassanak az Unióhoz;

D. mivel legkésőbb 2006 októberéig a Bizottság újabb megfigyelési jelentéseket mutat be Bulgária és Románia EU-tagságra való felkészültségének állapotáról;

E. mivel eddig is folyamatosan hangot adott annak, hogy támogatja Bulgária és Románia időben történő csatlakozását;

F. mivel a csatlakozási szerződés tartalmaz olyan védintézkedéseket és ellenőrzési intézkedéseket, amelyeket szükség esetén a csatlakozást követő években azonnal alkalmazni lehet, elkerülendő a tényleges csatlakozás késedelmét;

G. mivel az Európai Parlament elnöke és a Bizottság elnöke között levélváltás formájában megállapodás született arról, hogy a Bizottság teljes mértékben bevonja az Európai Parlamentet a csatlakozási szerződés bármely védzáradéka aktiválásának megfontolásába;

1. nagy érdeklődéssel vette tudomásul a Bulgária és Románia Európai Unióhoz történő csatlakozásra való felkészültségi állapotáról szóló, a Bizottság által készített jelentéseket, és elismeréssel adózik a két ország által - az Európai Unióhoz történő 2007. január 1-i csatlakozásuk feltételeinek teljesítése érdekében - végzett felkészülési erőfeszítések és végrehajtási intézkedések nyomon követése tekintetében a Bizottság által felmutatott nagy gondosságnak és komolyságnak;

2. elégedettséggel veszi tudomásul, hogy a Bizottság azzal a feltétellel tartja fenn a két ország Európai Unióhoz történő csatlakozásának 2007. január 1-i határidejét, hogy meghozzák a még megoldatlan problémák rendezésére szolgáló intézkedéseket, és elfogadja a Bizottság által tett ajánlásokat a Bulgária és Románia csatlakozási időpontjára vonatkozó végleges határozat meghozatalának további eljárása tekintetében;

3. felhívja az Európai Tanácsot, hogy 2006. június 15- 16-i találkozóján tartsa fenn a Bulgária és Románia Európai Unióhoz történő 2007. január 1-i csatlakozására vonatkozó kötelezettségvállalását, ha a két ország erre készen áll; ugyanakkor üdvözli a tagállamok által biztosított szakértői segítségnyújtást, különösen az igazságügyi és rendőrségi területen, és sürgeti ennek a segítségnyújtásnak a megerősítését az elkövetkező hónapokban;

4. hangsúlyozza, hogy a bolgár és a román kormánynak tisztában kell lennie annak szükségességével, hogy a hátralévő hónapokat teljes mértékben ki kell használni és konkrét eredményeket kell felmutatni a teljes jogú EU-tagság 2007. január 1-i elérése követelményeinek teljesítése terén;

5. elégedettséggel veszi tudomásul a Bulgária és Románia által az elmúlt hónapokban az EU politikai és gazdasági kritériumainak teljesítése és a közösségi vívmányok fokozatos átvétele és alkalmazása érdekében megtett komoly erőfeszítéseket és jelentős előrehaladást;

6. hangsúlyozza, hogy mindkét országnak folytatnia kell igazságügyi rendszere folyamatban lévő reformjának megszilárdítását az igazságszolgáltatás átláthatóságának, hatékonyságának és pártatlanságának további előmozdítása révén, illetve további érdemi eredményeket kell felmutatnia a korrupció elleni küzdelemben, külön hangsúlyt helyezve Bulgária esetében a szervezett bűnözés elleni küzdelemre; hangsúlyozza annak kiemelkedő fontosságát, hogy minden szükséges intézkedést megtegyenek az emberkereskedelem elleni küzdelem, valamint a roma közösségek társadalmi integrációja mértékének lényeges előmozdítása érdekében, különösen a lakhatás, az egészségügyi ellátás, az oktatás és a foglalkoztatottság tekintetében;

7. tudatában van annak, hogy mindkét ország csatlakozásáról saját érdemei és eredményei alapján döntenek majd, de örömmel venné, ha a két ország által eddig elért előrehaladás, valamint a további előrelépés érdekében a következő néhány hónapban végzett tevékenységek alapján Bulgária és Románia együtt és ugyanazon a napon léphetne be az Európai Unióba;

8. felhívja Bulgária és Románia valamennyi politikai erejét, hogy koncentrálják tevékenységüket arra, hogy 2007. január 1-jére teljesítsék az uniós tagság feltételeit, valamint tartsák fenn az e cél eléréséhez szükséges politikai elkötelezettséget;

9. felhívja a Bizottságot, hogy sürgősen lássa el Bulgáriát és Romániát a lehető legvilágosabb útmutatással arra vonatkozóan, hogy milyen eredményeket vár el tőlük az aggályaira válaszul, továbbá gondoskodjon arról, hogy a lehetséges legnagyobb mértékű közösségi forrásokat irányozzák elő ezekre a területekre érzékelhető javulás elérése érdekében, illetve a bolgár és román hatóságokkal együttműködésben határozza meg a csatlakozás utáni figyelemmel kísérést biztosító lehetséges intézkedések jellegét és eljárásait, valamint azon körülményeket, amelyek esetében ezekre az intézkedésekre szükség lehet;

10. kéri a tagállamokat, hogy a tervek szerint fejezzék be Bulgária és Románia EU-csatlakozásának ratifikációs eljárását;

11. utasítja elnökét, hogy továbbítsa ezt az állásfoglalást a Tanácsnak, a Bizottságnak, valamint Bulgária és Románia kormányának és parlamentjének.

[1] Elfogadott szövegek, P6_TA(2005)0530 és P6_TA(2005)0531.

--------------------------------------------------